Dacuando, en tardes como ésta, ensin la carne conocida y prestosa del amor, vienen les pantasmes a buscame. Tracen, colos deos invisibles, los carreros del pasáu; tamién aquellos que nun aportaron niundes, y quiciabes, na llonxanza de la memoria, aínda escorro. Un sábadu como esos díes en que la borrina trai imáxenes pasaes, esperando por min, dexando sentir les voces que repiten sílabes y presaxios, canses daquella nada que lo foi enantes de too.  Igual que tu, Dánae, aquel cuerpu esiste pero non. Porque toi a falar de los cancios tresmanaos nuna vieya casete, dun cielu destrelles y un deséu de llumes, duna  nueche primera y de dalgo que nun supiemos nomar, anque yera lo mesmo que dende antiguo llamaron los homes del mundu.  Quedaron, col tiempu, dalgunes semeyes, anque non dentós, aquellos años entamaos en 1988, y agora reveníos con mázcara, aquelles sorrises tan disperses, aquello, sí, aquello.